b'\n_START_ARTICLE_\nLe\xc5\xbee\xc4\x87i bicikl\n_START_PARAGRAPH_\nLe\xc5\xbee\xc4\x87i bicikl je bicikl na kojem se biciklist nalazi u le\xc5\xbee\xc4\x87em ili polule\xc5\xbee\xc4\x87em polo\xc5\xbeaju. _NEWLINE_Le\xc5\xbee\xc4\x87i polo\xc5\xbeaj ima ergonomsku i aerodinami\xc4\x8dku svrhu. \xc5\xa0to se ti\xc4\x8de ergonomije te\xc5\xbeina tijela biciklista je raspore\xc4\x91ena kroz cijela le\xc4\x91a biciklista \xc5\xa1to pogoduje udobnosti vo\xc5\xbenje te zapravo isklju\xc4\x8duje mogu\xc4\x87nost koncentracije ve\xc4\x87ine tjelesne te\xc5\xbeine u jednom manjem dijelu tijela kao \xc5\xa1to je to slu\xc4\x8daj sa sjede\xc4\x87im kostima, zape\xc5\xa1\xc4\x87ima i dlanovima ili stopalima kod uspravnog bicikla. Polo\xc5\xbeena pozicija tijela biciklista stvara manji otpor zraka u odnosu na uspravni bicikl te time pospje\xc5\xa1uje brzinu kretanja. _NEWLINE_1934. godine le\xc5\xbee\xc4\x87i bicikli su zabranjeni na natjecanjima pod Me\xc4\x91unarodnom biciklisti\xc4\x8dkom unijom (UCI) te se biciklisti na ovoj vrsti bicikla natje\xc4\x8du pod Me\xc4\x91unarodnom udrugom vozila na ljudski pogon (IHPVA). _NEWLINE_Brzinski rekord na le\xc5\xbee\xc4\x87em biciklu od 133.78 km/h dr\xc5\xbei Sebastiaan Bowier, dok satni rekord dr\xc5\xbei Francesco Russo s udaljeno\xc5\xa1\xc4\x87u od 91,56 km._NEWLINE_Le\xc5\xbee\xc4\x87i bicikli dolaze u razli\xc4\x8ditim konfiguracijama koje se razlikuju s obzirom na: osovinski razmak, kombinaciju i veli\xc4\x8dinu kota\xc4\x8da, upravljanje i pogon. Postoje i le\xc5\xbee\xc4\x87i tricikl koji je le\xc5\xbee\xc4\x87i bicikl s tri kota\xc4\x8da te tandem koji je produ\xc5\xbeeni le\xc5\xbee\xc4\x87i bicikl za dvije osobe. Sve ove podjele treba uzeti s rezervom budu\xc4\x87i da svaki proizvo\xc4\x91a\xc4\x8d konfigurira geometriju bicikla prema vlastitim prora\xc4\x8dunima tako ote\xc5\xbeavaju\xc4\x87i odre\xc4\x91ivanje kategorije le\xc5\xbee\xc4\x87eg bicikla.\n_START_SECTION_\nOsovinski razmak\n_START_PARAGRAPH_\nS obzirom na osovinski razmak na\xc4\x8delno postoje tri razli\xc4\x8dite geometrije: dugi osovinski razmak, srednje dugi osovinski razmak i kratki osovinski razmak. Kod dugog osovinskog razmaka pogon se nalazi izme\xc4\x91u prednje i zadnje osovine. Srednje dugi osovinski razmak karakterizira pogon vrlo blizu prednje osovine ili iznad nje dok modeli s kratkim osovinskim razmakom imaju pogon ispred prednje osovine.\n_START_SECTION_\nVeli\xc4\x8dine kota\xc4\x8da\n_START_PARAGRAPH_\nLe\xc5\xbee\xc4\x87i bicikli dolaze sa svim standardnim veli\xc4\x8dinama kota\xc4\x8da no posebnost je u tome \xc5\xa1to za razliku od uspravnih bicikala dolaze i u kombinacijama s razli\xc4\x8ditim veli\xc4\x8dinama kota\xc4\x8da. Uobi\xc4\x8dajeno je da kod kombinacije s razli\xc4\x8ditim veli\xc4\x8dinama kota\xc4\x8da prednji kota\xc4\x8d bude manji od stra\xc5\xbenjega. Prednost manjeg prednjeg kota\xc4\x8da je ni\xc5\xbea pozicija pogona u odnosu na zdjelicu biciklista \xc5\xa1to doprinosi udobnosti dok kod velikog prednjeg kota\xc4\x8da pozicija pogona mo\xc5\xbee biti i vi\xc5\xa1a u odnosu na poziciju zdjelice \xc5\xa1to mo\xc5\xbee izazvati zamor u nogama. Nedostaci manjeg prednjeg kota\xc4\x8da su slabije dr\xc5\xbeanje pravca te ni\xc5\xbea brzina.\n_START_SECTION_\nUpravljanje\n_START_PARAGRAPH_\nUpravljanje kod le\xc5\xbee\xc4\x87ih bicikala se u ve\xc4\x87ini slu\xc4\x8dajeva nalazi iznad sjedala ili ispod sjedala. Upravljanje iznad sjedala je direktno upravljanje gdje je volan direktno vezan na vilicu prednjeg kota\xc4\x8da. Ono mo\xc5\xbee biti bli\xc5\xbee ili dalje u odnosu na prednju osovinu. Upravljanje ispod sjedala je indirektno upravljanje budu\xc4\x87i da volan okre\xc4\x87e vilicu prednjeg kota\xc4\x8da putem poluga. Dr\xc5\xbei se da su kod ove vrste upravljanja ruke u opu\xc5\xa1tenijem polo\xc5\xbeaju u odnosu na upravljanje iznad sjedala no upravljanje ispod sjedala ima ve\xc4\x87i radijus okretanja od upravljanja iznad sjedala.\n_START_SECTION_\nPogon\n_START_PARAGRAPH_\nKao i kod uspravnih bicikala ve\xc4\x87ina le\xc5\xbee\xc4\x87ih bicikala ima pogon na stra\xc5\xbenji kota\xc4\x8d no postoje izvedbe s pogonom na prednji kota\xc4\x8d. Izvedba s pogonom na stra\xc5\xbenji kota\xc4\x8d ima znatno du\xc5\xbei lanac te se kod kratkog osovinskog razmaka prilikom skretanja mo\xc5\xbee dogoditi kontakt pete i kota\xc4\x8da \xc5\xa1to mo\xc5\xbee biti neugodno. Zbog du\xc5\xbeine lanca mo\xc5\xbee se i javiti efekt natezanja lanca odnosno zaka\xc5\xa1njelog prijenosa snage s pogona na stra\xc5\xbenji kota\xc4\x8d. Kod izvedbe s pogonom na prednji kota\xc4\x8d lanac je osjetno kra\xc4\x87i, prijenos snage je izravniji te je izbjegnuta mogu\xc4\x87nost dodira pete i kota\xc4\x8da budu\xc4\x87i da se ili cijeli pogon okre\xc4\x87e s vilicom prednjeg kota\xc4\x8da ili je pozicija pogona tako namje\xc5\xa1tena da to ne dozvoljava. Nedostatak pogona na prednji kota\xc4\x8d je mogu\xc4\x87e proklizavanje prednjeg kota\xc4\x8da na uzbrdici ili na podlozi slabijeg trenja.\n_START_SECTION_\nSuspenzija\n_START_PARAGRAPH_\nLe\xc5\xbee\xc4\x87i bicikli dolaze sa suspenzijom u svim kombinacijama. Postoje modeli bez suspenzije, samo s prednjom ili s potpunom suspenzijom (i na prednjem i na stra\xc5\xbenjem kota\xc4\x8du). Za suspenziju se koriste sve vrste amortizera i opruga kao i za uspravne bicikle.\n_START_SECTION_\nPovijest\n_START_PARAGRAPH_\nPrvi poznati polule\xc5\xbee\xc4\x87i bicikl datira iz 1895. godine a napravio ga je Charles Challand, profesor iz \xc5\xbdeneve. Nazvao ga je Normalni Bicikl budu\xc4\x87i da je pozicija biciklista bila normalnija nego kod uspravnog bicikla. Biciklist je sjedio iznad stra\xc5\xbenjeg kota\xc4\x8da koji je bio standardnih dimenzija te direktno upravljao prednjim kota\xc4\x8dem manje veli\xc4\x8dine. Sljede\xc4\x87ih godina su se pojavili i le\xc5\xbee\xc4\x87i bicikli drugih europskih izumitelja da bi se s tridesetim godinama 20. stolje\xc4\x87a u Europi pojavio \xc5\xa1iroki interes za ovu vrstu bicikla. 1936. godine Freddie Grubb iz Londona je napravio le\xc5\xbee\xc4\x87i bicikl prema nacrtima W. E. Gerrarda. Velocycle je imao 20" kota\xc4\x8de, te\xc5\xbeinu od 14kg, upravljanje ispod sjedala, nekoliko brzina te ko\xc4\x8dnice na obru\xc4\x8dima. To je prvi le\xc5\xbee\xc4\x87i bicikl koji ima vrlo mnogo sli\xc4\x8dnosti s modernim le\xc5\xbee\xc4\x87im biciklom._NEWLINE_Charles Mochet, proizvo\xc4\x91a\xc4\x8d Velocara - laganih dvosjeda s \xc4\x8detiri kota\xc4\x8da i pogonom na pedale koji svoju popularnost imaju zahvaliti Velikoj gospodarskoj krizi eksperimentirao je te napravio le\xc5\xbee\xc4\x87i bicikl. Kako bi dokazao brzinu svog, kako ga je nazvao, "Bicikla budu\xc4\x87nosti" (La bicyclette de l\'Avenir) Mochet je pri Me\xc4\x91unaronoj biciklisti\xc4\x8dkoj uniji homologirao bicikl te prijavio Francisa Faurea kao biciklista za natjecanja. Faure je bio vrlo uspje\xc5\xa1an te je oborio satni rekord Oscara Egga star skoro 20 godina. 07. srpnja 1933. godine Francis Faure je u jednom satu pre\xc5\xa1ao 45.05 km navukav\xc5\xa1i na sebe i le\xc5\xbee\xc4\x87i bicikl veliku pozornost._NEWLINE_Ogor\xc4\x8deni tom \xc4\x8dinjenicom proizvo\xc4\x91a\xc4\x8di uspravnih bicikala su izvr\xc5\xa1ili pritisak na Me\xc4\x91unarodnu biciklisti\xc4\x8dku uniju koja je na svojoj sjednici 01. travnja 1934. godine donijela novu definiciju natjecateljskog bicikla koja propisuje koliko osovina pogona mora biti udaljena od tla, koliko mora biti pomaknuta prema naprijed u odnosu na sjedalo te koliko blizu mo\xc5\xbee biti prednjem kota\xc4\x8du. Budu\xc4\x87i da proizvo\xc4\x91a\xc4\x8di le\xc5\xbee\xc4\x87ih bicikala nisu mogli ispuniti navedene zahtjeve zbog geometrije samog bicikla nisu se vi\xc5\xa1e mogli natjecati. _NEWLINE_Zabrana natjecanja je direktno utjecala na daljnji slabi razvoj le\xc5\xbee\xc4\x87ih bicikala koji je stagnirao sve do 1970-ih. 1976. godine Chester Kyle i  David Gordon Wilson osnivaju Me\xc4\x91unarodnu udrugu vozila na ljudski pogon (IHPVA) koja je nastala kao ideja otpora Me\xc4\x91unarodnoj biciklisti\xc4\x8dkoj uniji._NEWLINE_Danas u svijetu postoji veliki broj proizvo\xc4\x91a\xc4\x8da le\xc5\xbee\xc4\x87ih bicikala te postoji supkultura "uradi sam" le\xc5\xbee\xc4\x87ih bicikala. No, popularnost le\xc5\xbee\xc4\x87ih bicikala nikada nije bila ni pribli\xc5\xbeno na razini uspravnih bicikala. Na temelju iskustava malog broja vlasnika le\xc5\xbee\xc4\x87ih bicikala u Hrvatskoj procjenjuje se da ih sveukupno ima manje od 10.\n_START_SECTION_\nLiteratura i izvori\n_START_PARAGRAPH_\nA Short History of Bicycling_NEWLINE_Recumbent Bicycle History by the Bicycle Man_NEWLINE_Alam, F. et al (2012) Aerodynamic study of Human Powered Vehicles, Procedia Engineering, 34, 9-14.'